SL Uradni list Evropske unije C 101/34

Obvestilo o začetku delnega vmesnega pregleda protidampinških ukrepov, ki se uporabljajo za uvoz sulfanilne kisline s poreklom, med drugim, iz Indije, in izravnalnih ukrepov, ki se uporabljajo za uvoz sulfanilne kisline s poreklom iz Indije

(2005/C 101/14)

Komisija je prejela zahtevek za delni vmesni pregled v skladu s členom 11(3) Uredbe Sveta (ES) št. 384/96 (1) („osnovna protidampinška uredba“) in členom 19 Uredbe Sveta (ES) št. 2026/97 (2) („osnovna protisubvencijska uredba“).

1. Zahtevek za pregled

Zahtevek je vložilo podjetje Kokan Synthetics & Chemicals Pvt. Ltd („vlagatelj“), izvoznik v Indiji.

Zahtevek je po obsegu omejen na obliko ukrepa in zlasti na proučitev sprejemljivosti zaveze, za katero je vlagatelj izjavil, da jo je pripravljen ponuditi.

2. Izdelek

Izdelek, ki se pregleduje, je sulfanilna kislina s poreklom iz Indije („zadevni izdelek“), ki se trenutno uvršča pod oznako KN ex 2921 42 10 (oznaka TARIC 29214210*60). Oznaka KN je navedena samo informativno.

3. Obstoječi ukrepi

Trenutno veljavni ukrepi zajemajo dokončno protidampinško dajatev, uvedeno z Uredbo Sveta (ES) št. 1339/2002 (3) in dokončno izravnalno dajatev, uvedeno z Uredbo Sveta (ES) št. 1338/2002 (4) o uvozu sulfanilne kisline s poreklom iz Indije.

4. Razlogi za pregled

Komisija je zavezo sprejela od vlagatelja že julija 2002 ob uvedbi dokončnih protidampinških in izravnalnih ukrepov. Marca 2004 pa je vlagatelj prostovoljno umaknil svojo zavezo, domnevno na podlagi dejstva, da so kitajski izvozniki, za katere prav tako veljajo protidampinške dajatve, dajatev absorbirali, s čimer je zaveza prenehala delovati. Po zaključku pregleda za ugotavljanje absorpcije dajatev v zvezi z uvozom blaga s poreklom iz Ljudske republike Kitajske (5) je vlagatelj pripravljen ponovno ponuditi zavezo pod prejšnjimi pogoji, ki so veljali kot primerni za odpravo pomembnih škodljivih učinkov dampinga in subvencioniranja. Zato je utemeljeno pregledati obliko ukrepov, ki veljajo za uvoz zadevnega izdelka vlagatelja.

5. Postopek

Po posvetovanju s svetovalnim odborom je Komisija ugotovila, da obstaja dovolj dokazov, ki opravičujejo začetek delnega vmesnega pregleda, zato začenja pregled v skladu s členom 11(3) osnovne protidampinške uredbe in členom 19 osnovne protisubvencijske uredbe, ki je po obsegu omejen na proučitev sprejemljivosti zaveze, ki jo ponuja vlagatelj.

(a) Zbiranje podatkov in zaslišanja

Komisija bo vlagatelja in indijske organe oblasti obvestila o začetku tega pregleda z namenom pridobiti podatke, za katere meni, da so potrebni za preiskavo. Od vlagatelja se zahteva, da sporoči podatke in dokazila v zvezi z zahtevkom za pregled in zlasti podrobnosti o zavezi, za katero je izjavil, da jo je pripravljen ponuditi. Komisija mora te podatke in dokazila prejeti v roku, določenem v točki 6(a) tega obvestila.

Vse zainteresirane stranke so vabljene, da predstavijo svoja stališča in predložijo Komisiji ustrezne podatke skupaj z dokazili. Komisija mora te podatke in dokazila prejeti v roku, določenem v odstavku 6(a) tega obvestila.

Poleg tega lahko Komisija zasliši zainteresirane stranke, če vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v odstavku 6(b) tega obvestila.

6. Roki

(a) Rok, v katerem se stranke lahko javijo in predložijo ustrezne podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, predstaviti svoja stališča in predložiti ustrezne podatke v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega ali se stranka javi v omenjenem roku.

(b) Zaslišanja

Vse zainteresirane stranke lahko tudi zaprosijo za zaslišanje pri Komisiji v istem 40-dnevnem roku.

7. Pisna stališča in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefon ter telefaks in/ali številke teleksa zainteresirane stranke. Vsa pisna stališča, vključno s podatki, zahtevanimi v tem obvestilu, in korespondenco, ki jih zainteresirane stranke predložijo kot zaupne, se opremijo z oznako „Interno“ (6) ter se jim v skladu s členom 19(2) osnovne protidampinške uredbe in 29(2) osnovne protisubvencijske uredbe, priloži različica, ki ni zaupne narave, in je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih podatkov ali jih ne zagotovi v roku ali znatno ovira preiskavo, se lahko v skladu s členom 18 osnovne protidampinške uredbe in členom 28 osnovne protisubvencijske uredbe na podlagi razpoložljivih dejstev sprejmejo začasni ali dokončni sklepi, in sicer pozitivni ali negativni.

Kjer se ugotovi, da je katera koli zainteresirana stranka predložila napačne ali zavajajoče podatke, se ti podatki ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 in členom 28 osnovne protidampinške in osnovne protisubvencijske uredbe, je izid za stranko lahko manj ugoden, kot bi bil, če bi sodelovala.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 288, 21.10.1997, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(3) UL L 196, 25.7.2002, str. 11. Uredba, kakor je bila nazadnje spremenjena z Uredbo Sveta (ES) št. 492/2004 (UL L 80, 18.3.2004, str. 6).

(4) UL L 196, 25.7.2002, str. 1. Uredba, kakor je bila nazadnje spremenjena z Uredbo Sveta (ES) št. 492/2004 (UL L 80, 18.3.2004, str. 6).

(5) UL L 40, 12.2.2004, str. 17.

(6) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupni dokument v skladu s členom 19 Uredbe Sveta (ES) št. 384/96 (UL L 56, 6.3.1996, str.1) in členom 29 Uredbe Sveta (ES) št. 2026/97 (UL L 288, 21.10.97, str. 1), členom 6 Sporazuma STO o izvajanju člena VI GATT 1994 (Protidampinški sporazum) in členom 12 Sporazuma STO o subvencijah in izravnalnih ukrepih.